Vinkovci, 15. ožujka 2021. godine

**Poziv za Literarni natječaj *Male vinkovačke jeseni***

**za učenike viših razreda osnovnih škola i učenike srednjih škola u Republici Hrvatskoj**

Znanje o kulturnoj baštini i tradicijskoj kulturi neke zemlje obogaćuje osobni i nacionalni identitet svakog pojedinca. Uključivanje djece i mladih u različite aspekte očuvanja baštine i tradicijske kulture pridonosi njihovu obrazovanju, otkrivanju ljepota u različitosti, ali i senzibilizira potrebu za očuvanjem te iste baštine. Književna, pisana ili usmena predaja garancija su prenošenja kulture znanja i običaja za nove generacije.

Gradska knjižnica i čitaonica Vinkovci bila je 1970. godine začetnik i organizator prvih *Dječjih vinkovačkih jeseni* te uz veliku 50. obljetnicu od začetka spomenute manifestacije, Knjižnica organizira i objavljuje **Poziv za** **Literarni nagradni natječaj *Male vinkovačke jeseni*.**

Natječaj se objavljuje za literarni rad (kratka priča, esej, poezija) na temu **Zavičaj**.

Natječaj je otvoren **od 15. ožujka do 15. svibnja 2021. godine**.

Objava rezultata bit će na mrežnim stranicama Gradske knjižnice i čitaonice Vinkovci i na društvenim mrežama Knjižnice, 23. kolovoza 2021. godine.

**Upute za provedbu natječaja:**

**Radovi će se ocjenjivati u dvjema kategorijama:**

1. kategorija – stariji osnovnoškolci (5. – 8. razred OŠ)
2. kategorija – učenici srednjih škola (1. – 4. razred SŠ)

**Tema:** Zavičaj

**Književni oblik:** poezija ili proza (esej ili kratka priča do pet kartica teksta − 1800 znakova s prazninama)

**Jezik:** hrvatski standardni jezik ili dijalekti

**Napomena:** ukoliko je tekst pisan na jednom od hrvatskih dijalekata, treba priložiti i mali rječnik (nepoznatih riječi, dijalektizama, regionalizama, lokalizama, arhaizama, zastarjelica…).

Prihvaćaju se samo prethodno neobjavljeni radovi. Radovi se šalju u tri primjerka, s naznakom „za Zavičaj“, kuvertirano pod šifrom, s tim da uz šifru autora bude naznačeno učenikovo/kandidatovo godište. Rješenje šifre šalje se u zasebnoj zatvorenoj kuverti te mora sadržavati: ime i prezime, adresu, OIB, mail adresu i broj telefona.

Prva tri najbolje ocijenjena rada **u objema kategorijama**, prema izboru Prosudbene komisije, bit će nagrađena.

**Pobjednicima se dodjeljuje:**

Zahvalnica/priznanje *Dječjih vinkovačkih jeseni* i prigodni pokloni u novčanoj vrijednosti za:

* prvu nagradu   1000,00 kn
* drugu nagradu 700,00 kn
* treću nagradu  500,00 kn

**Posebna nagrada za sve nagrađene, kao i za njihovu pratnju (mentor, roditelj) je dvodnevni boravak u Vinkovcima na manifestaciji *Dječjih vinkovačkih jeseni*.**

U planu je i izrada Zbornika koji bi se objavljivao svake treće godine.

**Napomena**: Sudionici Natječaja suglasni su da njihove osobne podatke Gradska knjižnica i čitaonica Vinkovci može koristiti isključivo u svrhu Natječaja.

Roditelje, ravnatelje, knjižničare, profesore, voditelje kulturno-umjetničkih društava molimo za podršku u ovom projektu, a svim sudionicima želimo puno uspjeha.

**Osobe za kontakt:** Željka Djeke, tel.: 032 332 418; e-pošta: zeljka@gkvk.hr

 Sonja Šimić, tel.: 032 334 109; e-pošta: sonja@gkvk.hr

Organizacijski odbor Gradske knjižnice i čitaonice Vinkovci i Prosudbena komisija